Home חדשות החברה הערבית אלו בתי ספר תיכונים במגזר הערבי מצטיינים בישראל?
התיכונים הטובים בישראל: תיכון על שם אילן רמון בהוד השרון, תיכון הרצוג בכפר סבא והתיכון הדרוזי למדעים ומנהיגות "דרכא" בירכא – הם בין התיכונים המובילים בארץ בזכאות לבגרות עם 100% זכאות לבגרות. כך עולה מנתוני הזכאות לבגרות ברמה הבית ספרית שמפרסם משרד החינוך.
במשרד החינוך פרסמו היום (ראשון) רשימה ובה 50 בתי הספר התיכוניים עם אחוז זכאות לבגרות גבוה במיוחד העומד על 100%. מדובר בבתי ספר מכל המגזרים ובהם גם ממלכתי-דתי, ערבי וחרדי. עם זאת יש לציין כי חלק גדול מהם בתי ספר קטנים שיש בהן רק עשרות תלמידי יב' (60-200 תלמידים) מה שמאפשר השקעה גדולה יותר בתלמידים.
"אלוף המתמטיקה" הוא התיכון הדרוזי למדעים ומנהיגות "דרכא" בירכא, שם ל- 100% מהתלמידים יש תעודת בגרות עם 5 יחידות מתמטיקה, אחריו ממוקמת הישיבה התיכונית החרדית "נהרדעא" בגני תקווה עם 80% (אך יש בה 10 תלמידי י"ב בלבד). עוד ברשימה: תיכון הנדסאים הרצליה (77%), תיכון המרכז הישראלי למצוינות בחינוך עם 70% וישיבת בני עקיבא ביבנה (57%). יש לציין שעל פי הנתונים הארציים, 15.5% מקרב תלמידי יב' סיימו עם תעודת בגרות שכוללות 5 יחידות מתמטיקה בשנת תשע"ח (2018).
במקצוע האנגלית ניתן גם למצוא את התיכון הדרוזי למדעים ומנהיגות בירכא, שלצד תיכון הנדסאים הרצליה תופסים את המקום הראשון עם 100% זכאות לאנגלית 5 יחידות בתעודת הבגרות. ברשימה ניתן למצוא גם את התיכון המפורסם תלמה ילין (94% זכאות לאנגלית 5 יחידות) ואת תיכון זומר ברמת גן (93.3%), כמו גם את תיכון מכבים רעות(88%). על פי הנתונים הארציים, 37.7% מתלמידי יב' סיימו אנגלית ברמת 5 יחידות בשנת תשע"ח (2018).